پاکستان له به د سولې لپاره د ترهګرو ډلو پرضد ګامونه پورته کول وي: حسین حقاني
حسین حقاني لیکلي په پاکستان کې به دا خبره د ډیرو خلکو لپاره لکه د ترخې ګولۍ تیرول وي خو د تیرو دریو لسیزو راهسې په کشمیر کې د پاکستان لخوا د وسله والو او یاغیانو د مرستې پالیسي ناکامه شوې ده.
واشنګټن ډي سي — د جمعې په ورځ د پاکستان لخوا د هندي پاېلټ ابهینندن د خوشي کولو وروسته د امریکا واشنګټن پوسټ اخبار کې په امریکا کې د پاکستان پخواني سفیر حسین حقاني نن په یو مقاله کې لیکلي د سولې لپاره پاکستان باېد د هیواد دننه د هغه ترهګرو ډلو پرضد ګامونه پورته کړي چا چې په تیرو دوو لسیزو کې هند او پاکستان جنګ ته نژدې کړي. په دغه مقاله کې حسین حقاني لیکلي چې د کال ۱۹۹۹م راهسې د هند او پاکستان تر منځه څو څو وارې دغه شان تاو تریخوالی لیدلی شوی. د دواړه هیوادونوتر منځه په داسې حالاتو کې لومړی د کشمیر په سر لانجه د نړۍ پام ځان ته وګرځوي، ورپسې په پاکستان کې مېشت ترهګره ډله یا په هند یا د هند کنټرول لاندې کشمیر کې بریدونه وکړي. د دغه بریدونو په ځواب کې هندوستان د ځوابي کاروايی دهړکه ورکړي او د پاکستان سره په پوله هندي پوځونه سيوا کړي. مقاله کې لیکل شوي چې دا ځلې د بریدونو وروسته هندوستان د پاکستان دننه د ترهګرو په یو مرکز برید ترسره کړو. حسین حقاني لیکلي چې پخوا به د هندوستان د دهړکو وروسته پاکستان په سیمه کې د نیوکلیايي جګړې د خطر غږونه پورته کړلاو د امریکا او نورو نړیوالو طاقتونو نه به يې د حالاتو سمولو غوښتنه شورو کړه. پخوا څو څو وارې امریکا د سفارتکارۍ په لار په دغه شان حالاتو کې پاکستان ساتلی او د جنګ خطره يې کمه کړې. ښاغلی حسین حقاني په خپله مقاله کې لیکي چې هم دغه شان حالات په کال ۱۹۹۹م کې د کارګل جنګ، په کال ۲۰۰۱م کې د هندوستان په پارلیمان برید او بیا په نومبر کال ۲۰۰۸م کې د ممبۍ ښار په هوټلو د بریدونو وروسته هم مخې ته راغلي وو. ښاغلی حقاني په خپله مقاله کې د کال ۲۰۰۸م د برید کیسه کوي کله چې نوموړی په واشنګټن کې د پاکستان سفیر وو. نوموړي لیکلي چې په هغه مهال ما د پاکستان او هندوستان تر منځه د تاو تریخوالي په وخت د امریکا لخوا شوي کوښښونه لیدلي. نوموړی وایي چې د هغه وخت د امریکا صدر جارج ډبلیو بش، د امریکا د خارجه چارو وزیرې کونډالیزا راېس او د امریکا د قامي امنیت سلاحکار سټېفن هېډلی د دواړه هیوادونو د وزیراعظمانو سره څو څو وارې نېغ په نېغه خبرې وکړې. د امریکا د استخباراتي ادارې سي اېي ای د معلوماتو په اساس بیا پاکستان یو شمیر هغه کسان ونیول چې په دغه برید کې يې لاس لرلو، خو د دواړه ګاونډي هیوادونو تر منځه د تاو تریخوالي کمیدو وروسته پاکستان د ممبۍ په ترهګر بریدونو کې ککړو کسانو ته د سزا ورکولو نه په شا شو. حسین حقاني په واشنګټن پوسټ اخبار کې په خپله دغه مقاله کې بیا د کال ۲۰۱۶م یوه بله کیسه هم کړې او لیکي دغه ځل هندوستان لاره بدله کړه او دپاکستان دولقې لاندې کشمیر کې يې د ترهګرو مخصوص احداف په نخښه کړل. خو دغه وارې پاکستان په دغه خبره ځان غلی کړو او خپل اولس ته يې دا وښودل چې هند اډو بریدونه نه دي کړي. د فرورۍ په ۱۴ د هندوستان ولقې لاندې کشمیر په پلوامه کې کې شوي برید وروسته هندوستان د پاکستان دننه د ترهګرو په مرکزونو برید وکړو. پاکستان د دغې په ځواب کې هوايي بریدونه وکړل او کله چې د هندوستان هوايي جهازونو په پاکستاني الوتکو پسې ورروان وو نو پاکستان د هندوستان یو جهاز نسکور کړو چې پاېلټ يې تیره ورځ هندوستان ته حواله کړی شو. په امریکا کې د پاکستان پخواني سفیر ښاغلي حسین حقاني په خپله مقاله کې لیکلي چې سره د عمران خان د سولې لپاره د تازه څرګندونو د پاکستان لخوا د ترهګرو ډلو سره مرستې د چا نه پټې نه دي. که څه هم د پاکستان حکومتونه پرله پسې د دغه خبرې نه انکار کوي خو د پاکستان دننه موجودې ترهګرې ډلې چې پاکستان پرې بندیزون هم لګولي په ښکاره خپل فعالیتونه کوي او بیا په هندوستان کې د شوو ترهګرو بریدونو په خوشحالۍ ذمه واري هم مني. حسین حقاني لیکي چې دا خبره منل به په پاکستان کې د ډیرو لپاره لکه د ترخې ګولۍ تیرول وي خو د تیرو دریو لسیزو راهسې په کشمیر کې د وسله والو او یاغیانو د مرستې پالیسي ناکامه شوې ده. د پاکستان دغه پالیسۍ له وجې د کشمیري مسلمانانو ژوند نور هم ګران شوی. او په کشمیر کې د پاکستان په مرسته سېوا شوي تشدد له سببه د هندوستان لخوا عملیات ډیر شوي او په کشمیر کې د بشري حقونو سرغړونې پناه شوي. سره د دې ګڼ نور هیوادونه چې پکې د پاکستان ملګري هم شامل دي د کشمیر لانجه په نړیوالو فورمونو راوچتولو کې ناکامه شوي. حسین حقاني لیکلي چې چین، سعودي عربستان او عرب اماراتو چې په نژدې ورځو کې يې د پاکستان مالي مرستې کړي د هند او پاکستان تر منځه تاوجنو اړیکو سمولو غږ کړی خو د کشمیر په لانجه يې د پاکستان دریځ په اړه هیڅ هم نه دي ویلي. حسین حقاني د خپلې مقالې په اخیره کې لیکلي داسې ښکاري نړیوالو مشرانو د هندوستان او پاکستان ترمنځه د تاو تریخوالي په هغه څلورو برخو ځان غلی کړی. د مثال په توګه د امریکا د خارجه چارو وزیر د پاکستان لخوا په خپله خاوره د ترهګرو ډلو پرضد د ګټه ورو عملیاتو غوښتنه کړې. او هم دغه شان کار بیا د فرانس او برتانېې هم کړی. حسین حقاني لیکلي چې د دې معنا دا ده چې پاکستان اوس نور د ترهګرو ډلو د مرستې کولو کار د کشمیریانو د فریاد سره نه شي تړلی چې د نړیوالې ټولې پام بدل کړي او یا يې مرستې ترلاسه کړي.